b'\n_START_ARTICLE_\nRavena\n_START_SECTION_\nIstorija\n_START_PARAGRAPH_\nDabartin\xc4\x97s Ravenos vietov\xc4\x97je italik\xc5\xb3 gen\xc4\x8di\xc5\xb3 \xc5\xbemon\xc4\x97s apsigyveno apie 1400 m. pr. m. e. Tradici\xc5\xa1kai laikomasi nuomon\xc4\x97s, kad po to vietov\xc4\x97je gyveno etruskai, o dar v\xc4\x97liau \xe2\x88\x92 galai. 191 m. pr. m. gyvenviet\xc4\x97 pateko \xc4\xaf Romos priklausomyb\xc4\x99 ir greitai \xc4\xafgijo didel\xc4\x99 reik\xc5\xa1m\xc4\x99 regione d\xc4\x97l Adrijos \xc5\xa1iaur\xc4\x97s-vakar\xc5\xb3 j\xc5\xabr\xc5\xb3 uosto. Romos imperatorius Augustas pastat\xc4\x97 nauj\xc4\x85 Klas\xc4\x97s uost\xc4\x85 \xc5\xa1iek tiek pie\xc4\x8diau Ravenos, kuris tapo pagrindini\xc5\xb3 Romos imperijos karini\xc5\xb3 j\xc5\xabr\xc5\xb3 paj\xc4\x97g\xc5\xb3 Adrijoje baze._NEWLINE_402 m. imperatorius Honorijus perk\xc4\x97l\xc4\x97 Vakar\xc5\xb3 Romos imperijos sostin\xc4\x99 \xc4\xaf Raven\xc4\x85. Po imperijos \xc5\xbelugimo 476 m. Ravena tapo german\xc5\xb3 valstyb\xc4\x97s, vadovaujamos Odoakro, sostine. 493 m. tapo ostrogot\xc5\xb3 karalyst\xc4\x97s, vadovaujamos Teodoriko, sostine. 540 m. Raven\xc4\x85 u\xc5\xbekariavo Bizantijos imperatoriaus Justiniano I generolas Belizarijus ir Ravena tapo Bizantijos imperijos Italijos vald\xc5\xb3 sostine._NEWLINE_726 m. po mai\xc5\xa1t\xc5\xb3 ir invazij\xc5\xb3 Bizantijos vald\xc5\xbeia Ravenoje \xc5\xbelugo, miestas 751 m. pasidav\xc4\x97 langobard\xc5\xb3 karalystei, 754 m. buvo prarastas frankams, kuri\xc5\xb3 karalius Pipinas III 757 m. miest\xc4\x85 padovanojo Romos popie\xc5\xbeiui. Ilg\xc4\x85 laik\xc4\x85 miestas buvo beveik savaranki\xc5\xa1kai valdomas vietos arkivyskup\xc5\xb3 ir v\xc4\x97liau \xe2\x80\x93 \xc4\xaftakingos Polenta gimin\xc4\x97s. 1441 m. miesto valdym\xc4\x85 per\xc4\x97m\xc4\x97 Venecijos respublika, bet 1509 m. jis v\xc4\x97l gr\xc4\x85\xc5\xbeintas popie\xc5\xbeiui. 1512 m. po Ravenos m\xc5\xab\xc5\xa1io miest\xc4\x85 u\xc5\xbe\xc4\x97m\xc4\x97 pranc\xc5\xabzai, ta\xc4\x8diau greit buvo i\xc5\xa1varyti. Miestas po to su trumpomis pertraukomis buvo popie\xc5\xbeiaus nominalioje priklausomyb\xc4\x97je. 1859 m. Ravena paskelb\xc4\x97 s\xc4\x85jung\xc4\x85 su Sardinijos karalyste ir 1861 m. tapo suvienytos Italijos dalimi.'